किसान कर्जमाफी और फसलों की सही कीमत की मांग को लेकर आंदोलन कर रहे हैं। देश के कई हिस्सों में सड़कों पर सब्जियां फेंककर और नारे लगाकर किसान प्रदर्शन कर रहे हैं। शुक्रवार को शुरू हुए किसानों के आंदोलन 'गांव बंद' से किसी तरह की हिंसा की खबर नहीं आई है, हालांकि सब्जियों के दाम आसमान छूने लगे हैं। कई जगह दूध व सब्जियों को बाजारों तक नहीं पहुंचने दिया गया। सप्लाई बाधित होने से सब्जियों के दोगुने से अधिक गुना और दूध की कीमतों में दो से तीन गुना तक इजाफा हो गया है। हालात यही रहे तो कीमतें और भी बढ़नी तय हैं। जो किसान आंदोलन से बचकर फल व सब्जियों की सप्लाई कर रहे हैं, उन्हें जबरन इसे फेंकने को कहा जा रहा है। पंजाब के मानसा में तो आंदोलनरत किसानों ने फलों से भरा ट्रक जबरदस्ती खाली करवा दिया। माछीवाड़ा में किसानों ने दूध की गाड़ी को रोककर दूध बांट दिया।